Cinamonas (gentis)

Cinamonas (Cinnamomum) – lauramedinių (Lauraceae) šeimos augalų gentis, paplitusi viso pasaulio tropiniuose ir subtropiniuose regionuose. Gentyje yra apie 300 rūšių, kai kurios jų – kultūrinės. Visžaliai medžiai ir krūmai, užauga iki 10–15 m aukščio. Lapai 7–18 cm ilgio, ištisiniai, odiški, lygiakraščiai. Žiedai dvilyčiai, smulkūs, balsvos ar žalsvos spalvos, nemalonaus kvapo. Vaisius – uoga ar kaulavaisis. Žievėje, lapuose, medienoje, šaknyse ir vaisiuose yra daug (iki 6 %) eterinių aliejų ir riebalų.Cinnamomum, Science Direct. Nuoroda tikrinta 2020-11-19.

Daugelis rūšių – ūkiškai svarbios. Kulinarijoje ir farmacijoje vartojami cinamono milteliai – džiovinta ir susmulkinta žievė; technikoje, medicinoje, kosmetikoje – cinamonų eterinis aliejus. Iš ceiloninio cinamono vaisių gaminamas vanilinas ir gvazdikėlių pakaitalas, iš kamparinio cinamono – natūralus kamparo aliejus. Iš sėklų aliejaus gaminamos žvakės, mediena tinka baldams. Cinnamomum glanduiferum, Cinnamomum japonicum ir Cinnamomum laureirii rūšys – dekoratyvinės.Cinamonas, Lietuviškoji tarybinė enciklopedija, t. 3 (Bangladešas–Demokratinis), p. 432. Vilnius, „Mokslas“, 1977 m.

 Rūšys 

Populiariausios rūšys:
 Ceiloninis cinamonas (Cinnamomum verum)
 Kamparinis cinamonas (Cinnamomum camphora)
 Kininis cinamonas (Cinnamomum aromaticum)
 Burmano cinamonas (Cinnamomum burmannii)
 Saigoninis cinamonas (Cinnamomum loureiroi)
 Indinis cinamonas (Cinnamomum tamala)


 Šaltiniai 

Kategorija:Lauramediniai
Kategorija:Prieskoniniai augalai